ศก.ฟื้นดันรายได้ไตรมาสแรกเกินเป้า 23.8%
รัฐบาลจัดเก็บรายได้ไตรมาสแรกสูงกว่าเป้า 6.7 หมื่นล้าน หรือ 23.8% สะท้อนเศรษฐกิจฟื้นตัว
14 ม.ค. 2553

รัฐบาลจัดเก็บรายได้ไตรมาสแรกสูงกว่าเป้า 6.7 หมื่นล้าน หรือ 23.8% สะท้อนเศรษฐกิจฟื้นตัว
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยว่า ช่วงไตรมาสแรกของปีงบประมาณ 2553 ต.ค.–  ธ.ค. 2552 รัฐบาลจัดเก็บรายได้สุทธิ 3.48 แสนล้านบาท สูงกว่าประมาณการ 6.68 หมื่นล้านบาท หรือ 23.8% โดยทั้ง 3 กรมจัดเก็บหลัก ได้แก่ กรมสรรพสามิตเก็บภาษีเกินเป้า 2.86 หมื่นล้านบาท หรือ 39.8% กรมสรรพากรเกินเป้า 2.64 หมื่นล้านบาท หรือ 13.0% และกรมศุลกากรจัดเก็บภาษีสูงกว่าเป้า  6,149 ล้านบาท หรือ 31.9%  ตามลำดับ 
นายสาธิต กล่าวว่า จากผลการจัดเก็บรายได้รัฐบาลในช่วง 3 เดือนแรกของปีงบประมาณ 2553 สะท้อนว่าเศรษฐกิจไทยได้ฟื้นตัวแล้ว ทำให้มั่นใจว่าการจัดเก็บรายได้ในปีงบประมาณ 2553 นี้ จะสูงกว่าประมาณการอย่างแน่นอน และส่งผลให้ฐานะการคลังของรัฐบาลมีความมั่นคง
ทั้งนี้ เฉพาะเดือนธ.ค. 2552 รัฐบาลจัดเก็บรายได้สุทธิ 1.03 แสนล้านบาท สูงกว่าประมาณการ  2.48 หมื่นล้านบาท หรือ 31.6% โดยภาษีที่จัดเก็บได้สูงกว่าประมาณการ 3 อันดับแรก ได้แก่ ภาษีมูลค่าเพิ่ม  ภาษีน้ำมัน และภาษีสรรพสามิตรถยนต์ ซึ่งสะท้อนถึงการบริโภคและการนำเข้าที่ฟื้นตัวอย่างต่อเนื่องและชัดเจน
อย่างไรก็ดี ภาษีมูลค่าเพิ่มที่จัดเก็บได้สูงกว่าประมาณการถึง 8,101 ล้านบาทนั้น ส่วนหนึ่งเกิดจากการนำเข้าทองคำมูลค่าราว 1,100 ล้านเหรียญสหรัฐฯ ในเดือน ธ.ค. เมื่อเทียบกับมูลค่าการนำเข้าทองคำเฉลี่ยประมาณเดือนละ 160 ล้านเหรียญสหรัฐฯ ในช่วง 3 เดือนก่อนหน้า ก.ย. – พ.ย. 2552  ในขณะที่ภาษีน้ำมันที่จัดเก็บสูงกว่าประมาณการถึง 4,130 ล้านบาทนั้น ส่วนหนึ่งเป็นผลจากการปรับเพิ่มอัตราภาษีน้ำมันในเดือนพฤษภาคม 2552 ที่ผ่านมา